АҞӘА, абҵара 7 – Sputnik. 300-ҩык инареиҳаны еилаӡарыла аррамаҵзура ахысразы акандидатцәа агәаҭарақәа ирхысит 2018 шықәса рзы ҳәа еиҭеиҳәоит арратә база апресс-маҵзура аиҳабы Вадим Астафиев.
Акандидатцәа рхыԥхьаӡара ирыдыркылараны иҟоу рхыԥхьаӡара аасҭа хынтә еиҳауп. Апресс-маҵзура аиҳабы иажәақәа рыла, асеиԥш изыҟоу — арратә базаҿы аррамаҵзурауаа рзы аҭагылазаашьа маншәалақәа ахьаԥҵоу азоуп.
"Еилаӡаратәи аррамҵзурауаа иара убасгьы раԥхьаҟазы нхарҭа ҭыԥла еиқәдыршәоит, рулафахәы акәзаргьы акыр аҩаӡара дууп, арратә ипотекала раԥхьаҟа ауадақәа раахәаразы ацхыраара роуеит", — иҳәеит Астафиев.
Аԥсны еилаӡарала аррамаҵзура ахысра зҭаху 18-30 шықәса еиҳамзароуп қәрала, абжьаратә ма иреиҳаӡоу аҵара иалгахьазароуп, ргәабзиаратә рбагақәа аррамаҵзура аҭахрақәа ирышьашәалазароуп, уи адагьы аԥсихологиатә тестқәа рхысра рылшозароуп.
Аԥсны иҟоу Аладатәи арратә базаҿ аррамаҵзура иахысуеит ҩ-нызқьҩык инарзынаԥшуа.